**Edward Gough Whitlam** (Kew, 11. srpnja 1916. - Elizabeth Bay, 21. listopada 2014.) je bio australski političar, najpoznatiji po tome što od 1972. do 1975. godine obnašao dužnost 21. premijera Australije, te od 1967. do 1977. predvodio Laburističku stranku. Pobjednom na izborima 1972. Whitlam je uspio vratiti laburiste na vlast u Australiji nakon pune 23 godine, a vlast je zadržao i nakon izbora 1974. godine. Ipak, Whitlamov mandat kontroverzno je prekinut od strane generalnog guvernera Johna Kerra, koji ga je 1975. razriješio dužnosti i tako izazvao ustavnu krizu. Whitlam danas ostaje jedini premijer Australije čiji je mandat prekinut na ovakav način.

Whitlamova politička karijera započela je 1952. godine, kada je izabran za zastupnika u Predstavničkom domu parlamenta Australije. Godine 1960. postao je zamjenik predsjednika Laburističke stranke, a nakon umirovljenja Arthura Calwella 1967. godine i njezin predsjednik i vođa oporbe. Na izborima 1969. godine tijesno gubi, ali već 1972. godine ostvaruje pobjedu i postaje premijer.

Whitlamova vlada implementirala je i provela cijeli niz radikalnih poteza i promjena u australskoj politici, među kojima se ističu povlačenje australskih trupa iz vijetnamskog rata ukidanje obveznog vojnog roka, uvođenje univerzalne zdravstvene njege i besplatnog sveučilišnog obrazovanja te uvođenje programa besplatne pravne pomoći. Velike probleme Whitlamu stvarao je Senat, u kojemu je većinu imala oporba. Kako mu je Senat blokirao brojne zakone i odluke, Whitlam je raspustio oba doma parlamenta i 1974. godine inicirao izvanredne izbore. Pobjedivši ponovo, mada s nešto manjom većinom, Whitlam je zadržao mjesto premijera, ali je Senat i dalje bio pod kontrolom oporbe, koja je ubrzo, potaknuta skandalima i lošim gospodarstvom, počela blokirati Whitlama. Kada je Senat krajem 1975. godine odbio izglasati Whitlamov proračun, došlo je do političke krize. Whitlam je odbio odstupiti smatrajući kako Senat ucjenjuje vladu, no kriza je konačno razriješena 11. studenog 1975. kada je generalni guverner John Kerr kontroverzno smijenio Whitlama i njegovu vladu te postavio Malcolma Frasera, šefa oporbe, za v.d. premijera i raspisao izbore. Laburisti su na izborima uvjerljivo izgubili.

Nakon novog poraza 1977. godine, Whitlam se povukao s mjesta predsjednika Laburističke stranke, a 1978. godine se povukao i iz Parlamenta. Kada je 1983. godine premijer postao Bob Hawke, Whitlam je imenovan UNESCO-vim ambasadorom. Zbog okolnosti njegove smjene, ali i njegova politička utjecaja, Whitlam danas ostaje jedan od najkontroverznijih, ali i najznačajnijih australskih premijera.

Umro je 21. listopada 2014. godine.

| * p
* r
* u
Premijeri Australije |
| --- |
| 
* Edmund Barton
* Alfred Deakin
* Chris Watson
* George Reid
* Alfred Deakin
* Andrew Fisher
* Alfred Deakin
* Andrew Fisher
* Joseph Cook
* Andrew Fisher
* Billy Hughes
* Stanley Bruce
* James Scullin
* Joseph Lyons
* Earle Page
* Robert Menzies
* Arthur Fadden
* John Curtin
* Frank Forde
* Ben Chifley
* Robert Menzies
* Harold Holt
* John McEwen
* John Gorton
* William McMahon
* Gough Whitlam
* Malcolm Fraser
* Bob Hawke
* Paul Keating
* John Howard
* Kevin Rudd
* Julia Gillard
* Kevin Rudd
* Tony Abbott
* Malcolm Turnbull
* Scott Morrison
* Anthony Albanese

 |  |